Kyk: Motor vlieg tussen stede | Maroela Media
Kyk: Motor vlieg tussen stede
(Foto: Klein Vision)
'n Prototipe van 'n vlieënde motor het verlede maand sy 142ste toetsvlug tussen twee stede in Slowakye voltooi. 'n Tweede prototipe van dié motor is reeds in sy ontwikkelingsfase, met die hoop dat dit binnekort op grootskaal geproduseer kan word.
Die maatskappy Klein Vision het met die konsep van die sogenaamde AirCar vorendag gekom en dit ontwikkel. Volgens die maatskappy het die AirCar op 28 Junie tussen die internasionale lughawe in Nitra en die hoofstad, Bratislava, gevlieg.
Die vlug het in totaal sowat 35 minute geduur en die motor het na afloop van die vlug net drie minute geneem om in 'n sportmotor te verander.
"Klein Vision gaan dit moontlik maak dat almal eendag gebruikersvriendelike vlieënde karre het. Die outomatiese oorgang van 'n motor na 'n vliegtuig en omgekeerd is nie net die gevolg van 'n baanbrekergeesdrif en innovasie nie, maar ook 'n resultaat van uitstekende ingenieursvernuf," het dr. Branko Sarh, seniortegnikus by Boeing, gesê.
Dié prototipe is toegerus met 'n 160 pk. BMW-enjin met 'n skroef en 'n valskerm.
Onder die toesig van Slowakye se burgerlugvaartowerheid het die AirCar-prototipe meer as 40 uur se toetsvlugte voltooi, insluitend steil 45 grade draaie en stabiliteit- en beweegbaarheidstoetse. Die kar was al so hoog as 2 500 m bo seespieël en het 'n maksimum spoed van 190 km/h bereik.
Die AirCar-prototipe II, wat die voorproduksiemodel is, sal toegerus wees met 'n 300 pk.-enjin en sal volledige vliegtuigsertifisering én 'n padpermit hê. Met sy opgedateerde skroef sal dié model na verwagting 'n spoed van 300 km/h kan bereik en 'n reisafstand van 1 000 km hê.
"Hierdie prototipe baan die weg vir 'n nuwe era van vlieënde motors. Dit skep 'n nuwe kategorie van vervoer en gee individue die vryheid wat oorspronklik aan motors toegeskryf is, terug," het prof. Stefan Klein, medestigter van Klein Vision, gesê.
"AirCar is nie meer net 'n konsep nie, dit het fiksie 'n werklikheid gemaak," het Anton Zajac, medestigter van Klein Vision, bygevoeg.
AirCar Klein Vision vlieënde motor
Branson verwesenlik Sondag ruimtedroom
Taxis in die lug? Nee dankie!
Ideaal om taxis te ontduik. Moet asb net nie lisensies aan hul uitreik.
Eerstens sal 'n vlieglisensie na opleiding 'n noodsaaklikheid wees. Dan sal die item sekerlik onbekostigbaar duur wees
Lugverkeer-beheer gaan pret wees.
Dit sal glad nie in Sud Afrikaa werk nie. Hier is hopeloos te veel "ongelisnsieerdes " wat agter vgoertuie se stuurwiele sit.